  Туспуктэм: Наталия Сильвестрова Наталия Сильвестрова Удмуртие нырысьсэ Тываысь Крезьгуръя но драмая Виктор Кок-оол нимо йӧскалык театр вуиз. 23-24-тӥ куарусёнэ Удмурт йӧскалык театрлэн сцена вылаз «Сыгырга» («Иволга») (6+) крезьгуро выжыкыл, «Модэ. Элдин эгези» («Модэ. Начало империи») (12+) истори драма но «Ал-кызыл парустар» («Алые паруса») крезьгуро спектакль возьматозы. Театрлэн валтӥсь режиссёрез, пуктӥсь суредасез но артистъёс элькунысьтымы журналистъёсын пумиськылӥзы. Удмуртиысь учкисьёс тодмо ини удмурт театрен дасям «Алые паруса» спектаклен. Табере калык тува постановкаез адӟыны, аспӧртэмлыкъёссэ эскерыны быгатозы, пусъе валтӥсь режиссёр Сайдаш Монгуш. «Модэ. Элдин эгези» драма хуннъёслэн империзылэн кылдэмез, со вакытэ ортчем югдуръёс, хуннъёслэн Шаньюй Модэ эксэйзы сярысь вера. Удмуртиысь учкисьёс вашкала дауръёсы вуозы но Тывалэн историеныз тодматскозы. «Сыгырга» крезьгуро выжыкыл нылпиос понна Ганс Христиан Андерсенлэн «Соловей» выжыкылэзъя дасямын. Со устолыклэн (искусстволэн) бадӟым кужымез, солэн адямилэн (татын кунлэн императорезлэн) лул-сюлэмаз пырыны быгатонлыкез сярысь. Бадӟым саклык костюмъёслы висъямын. Соосты дасян понна вашкала историез, со вакытъёслэсь аспӧртэмлыкъёссэс, куронъёссэ эскеризы, вераз спектальлэн пуктӥсь суредасез Начын Шалык. «Китай уложение вал ук, кызьы дӥсяськыны, кыӵе буёлъёс луыны кулэ, сое чакласа улӥзы. Китай цивилизация туж вашкала, туж тунсыко историез эскерыны. Со пумтэм утчаськонъёс, котьку мае ке выльзэ усьтӥськод » Начын Шалык, «Сыгырга» но «Ал-кызыл парустар» спектакльёсын пуктӥсь суредась Солэн ик кичӧлтэмезъя, постановкае элькунысьтымы нылпиос пыриськозы. Сыӵе ужез театрын азьланяз но быдэстыны малпало. « Театр пиналъёсын ужаз ке, кыл но, калык но ноку уз быры, театр но котьку улоз шуыса оскиськомы. Соин ми нылпиосты театре кыскыны тыршиськомы » Сайдаш Монгуш, Тыва йӧскалык театрлэн валтӥсь режиссёрез Куиняз ик постановкаын тува калыклэсь ньылонэн кырӟан сямзэ кылыны лоуз. Озьы ик эгил крезьгуро калык инструмент ӵузъяськоз. Спектакльёс тува кылын, ӟуч кылэ синхрон амалэн берыктыса, мынозы. Сайдаш Монгуш пусйиз, элькуназы кыл быронэн лэчыт ужпум. Соин соос театр но искусство пыр кылзэс но сям-йылолъёссэс утьыны тыршо, егитъёслы кылэз но калык лулчеберетэз яратон но гажан мылкыд пыӵато. Со сяна, театр кылем арысен Тываысь ёросъёсын театр сезонъёс радъяны кутскиз. Отын соос кӧня ке нунал ӵоже спектакльёс пукто, калыкез устолыке кыско. Актёр, Тываысь сӥё-дано артист Уран-оол Стал-оол Барун-Хемчикской ёросэ вуылэмзэс тодаз вайиз. « Отын ми быдэс арня улӥмы, спектакльёс возьматылӥм. Трос адямиос вуылӥзы. Ачиз ёрос туж криминальной луэ, но со сизьым нунал ӵоже одӥг но йыруж лэсьтэмын ӧй вал. <…> Тани театрлэн но искусстволэн кужымез! » Уран-оол Стал-оол, Тыва йӧскалык театрысь актёр Тыва йӧскалык театр Удмуртие «Росконцерт» кун огазеяськонэн радъям «Большие гастроли» федерал программа улсын вуиз. Со ӵектосэ театр мыло-кыло пыриське. « Театръёс пӧртэм интыосысь ужъюлтошъёсын тодматскыны быгато. Копак мукет кылъёс но калыкъёс. Со мукетъёсты учкыны но астэ возьматыны бадӟым луонлык » Сайдаш Монгуш, Тыва йӧскалык театрлэн валтӥсь режиссёрез Ватсалом, Удмуртиысь йӧскалык театре Тывае куарусён кутсконын ветлӥзы.  Тегъёс: Театр йӧскалыклулчеберет Удмуртия Ижкар Лулчеберет  